2008R0324 — SL — 20.04.2016 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B UREDBA KOMISIJE (ES) št. 324/2008 z dne 9. aprila 2008 o določitvi revidiranih postopkov za izvajanje inšpekcijskih pregledov Komisije na področju pomorske varnosti (Besedilo velja za EGP) (UL L 098 10.4.2008, str. 5)

spremenjena z:









▼B

UREDBA KOMISIJE (ES) št. 324/2008

z dne 9. aprila 2008

o določitvi revidiranih postopkov za izvajanje inšpekcijskih pregledov Komisije na področju pomorske varnosti

(Besedilo velja za EGP)







KOMISIJA EVROPSKIH SKUPNOSTI JE – ob upoštevanju Pogodbe o ustanovitvi Evropske skupnosti, ob upoštevanju Uredbe (ES) št. 725/2004 Evropskega parlamenta in Sveta z dne 31. marca 2004 o povečanju zaščite na ladjah in v pristaniščih ( 1 ), in zlasti člena 9(4) Uredbe, ob upoštevanju Direktive 2005/65/ES Evropskega parlamenta in Sveta z dne 26. oktobra 2005 o krepitvi varnosti v pristaniščih ( 2 ) ter zlasti člena 13(2) in (3) Direktive, ob upoštevanju naslednjega: (1) Komisija bi morala šest mesecev po začetku veljavnosti Uredbe (ES) št. 725/2004 začeti izvajati inšpekcijske preglede, da bi spremljala, kako države članice izvajajo navedeno uredbo. Organizacija inšpekcijskih pregledov pod nadzorom Komisije je nujna za preverjanje učinkovitosti nacionalnih sistemov nadzora kakovosti ter ukrepov, postopkov in struktur pomorske varnosti. (2) V skladu s členom 13(3) Direktive 2005/65/ES bi morala Komisija poleg pregledov iz Uredbe (ES) št. 725/2004 spremljati, kako države članice izvajajo navedeno direktivo. (3) Evropska agencija za pomorsko varnost, ustanovljena z Uredbo (ES) št. 1406/2002 Evropskega parlamenta in Sveta ( 3 ), mora Komisiji zagotavljati strokovno pomoč pri opravljanju inšpekcijskih nalog glede ladij, ustreznih gospodarskih družb in priznanih varnostnih organizacij. (4) Komisija mora uskladiti časovni razpored in priprave svojih inšpekcijskih pregledov z državami članicami. V skupine Komisije, ki opravljajo preglede, naj bi bili, če je mogoče, vključeni usposobljeni nacionalni inšpektorji. (5) Komisija bi morala inšpekcijske preglede izvajati po določenem postopku, ki vključuje standardno metodologijo. (6) Občutljive informacije v zvezi z inšpekcijskimi pregledi se obravnavajo kot zaupne. (7) Uredbo Komisije (ES) št. 884/2005 z dne 10. junija 2005 o določitvi postopkov za izvajanje inšpekcijskih pregledov Komisije na področju pomorske varnosti ( 4 ) je zato treba razveljaviti. (8) Ukrepi, predvideni s to uredbo, so v skladu z mnenjem odbora, ustanovljenega s členom 11(1) Uredbe (ES) št. 725/2004 – ob upoštevanju naslednjega: SPREJELA NASLEDNJO UREDBO:







POGLAVJE I

PREDMET IN OPREDELITEV POJMOV

Člen 1

Vsebina

Ta uredba določa postopke za izvajanje inšpekcijskih pregledov Komisije, namenjene spremljanju, kako države članice izvajajo Uredbo (ES) št. 725/2004 na ravni posamezne države članice, pristaniške infrastrukture in ustrezne družbe.

Ta uredba določa tudi postopke, po katerih Komisija spremlja izvajanje Direktive 2005/65/ES, skupaj z inšpekcijskimi pregledi na ravni držav članic in pristaniških infrastruktur v zvezi s pristanišči, kakor so opredeljeni v členu 2(11) te uredbe.

Inšpekcijski pregledi morajo potekati pregledno, učinkovito, usklajeno in dosledno.

Člen 2

Opredelitve pojmov

V tej uredbi se uporabljajo naslednje opredelitve pojmov:

▼M1

1. „inšpekcijski pregled Komisije“ pomeni pregled sistemov, ukrepov, postopkov in struktur držav članic na področju nadzora kakovosti pomorske varnosti, ki ga izvajajo inšpektorji Komisije, da se ugotovi skladnost z Uredbo (ES) št. 725/2004 in izvajanje Direktive 2005/65/ES. To lahko vključuje inšpekcijske preglede pristanišč, pristaniške infrastrukture, ladij, pristojnih organov za pomorsko varnost ali podjetij, kakor je opredeljeno v Prilogi I k Uredbi (ES) št. 725/2004. Prav tako lahko vključuje inšpekcijske preglede priznanih varnostnih organizacij, kakor je opredeljeno v Prilogi I k Uredbi (ES) št. 725/2004 in Prilogi IV Direktive 2005/65/ES v zvezi s priznanimi varnostnimi organizacijami;

2. „inšpektor Komisije“ pomeni osebo, ki izpolnjuje merila iz člena 7 in je uslužbenec Komisije ali Evropske agencije za pomorsko varnost, ali nacionalnega inšpektorja, ki ga Komisija pooblasti za udeležbo na inšpekcijskih pregledih Komisije in je na seznamu držav članic ali držav Efta;

▼B

3. „nacionalni inšpektor“ pomeni uslužbenca države članice na mestu inšpektorja pomorske varnosti, usposobljenega v skladu z zahtevami države članice;

4. „objektivni dokaz“ pomeni kvantitativne ali kvalitativne podatke, zapise ali ugotovitve v zvezi z varnostjo ali obstojem in izvajanjem zahteve iz Uredbe (ES) št. 725/2004 ali Direktive 2005/65/ES, ki temeljijo na opazovanju, merjenju ali preskusu in so preverljivi;

5. „opažanje“ pomeni ugotovitev med inšpekcijskim pregledom Komisije, podprto z objektivnim dokazom;

6. „neskladnost“ pomeni opaženo stanje, pri katerem je objektivno dokazano neizpolnjevanje zahteve iz Uredbe (ES) št. 725/2004 ali Direktive 2005/65/ES, ki zahteva korektivni ukrep;

7. „večja neskladnost“ pomeni opredeljivo odstopanje, ki resno ogroža pomorsko varnost in zahteva takojšnji korektivni ukrep ter vključuje pomanjkanje učinkovitega in sistematičnega izvajanja zahteve iz Uredbe (ES) št. 725/2004 ali Direktive 2005/65/ES;

8. „kontaktna točka“ pomeni organ, ki ga vsaka država članica imenuje, da deluje kot kontaktna točka za Komisijo in druge države članice ter je pristojen za lažje izvajanje, spremljanje in obveščanje o izvajanju ukrepov na področju pomorske varnosti iz Uredbe (ES) št. 725/2004 in ukrepov za varnost pristanišč iz Direktive 2005/65/ES;

9. „ustrezna družba“ pomeni subjekt, ki mora imenovati varnostnega uradnika družbe, varnostnega uradnika ladje ali varnostnega uradnika pristaniške infrastrukture, je pristojen za izvajanje varnostnega načrta ladje ali varnostnega načrta pristaniške infrastrukture ali pa ga je država članica imenovala kot priznano varnostno organizacijo;

10. „preskus“ pomeni preskus ukrepov na področju pomorske varnosti, pri čemer se simulira naklep storitve nezakonitega dejanja z namenom, da se preveri učinkovitost pri izvajanju obstoječih varnostnih ukrepov;

▼M1

11. „pristanišče“ pomeni območje znotraj meja, ki jih opredelijo države članice v skladu s členom 2(3) Direktive 2005/65/ES in ki se sporoči Komisiji v skladu s členom 12 navedene direktive;

▼M1

12. „začasni korektivni ukrep“ pomeni začasni ukrep ali sklop ukrepov, katerih cilj je v največji možni meri omejiti vpliv večje neskladnosti ali neskladnosti, ki je bila ugotovljena med inšpekcijskim pregledom, preden jo je mogoče v celoti odpraviti;

13. „zaupne informacije“ pomenijo ugotovljene ali ugotovljive informacije, pridobljene med izvajanjem inšpekcijskega pregleda, katerih razkritje lahko privede do kršitve varovanja tajnosti, z oznako tajnosti v skladu z določbami Sklepa Komisije (EU, Euratom) 2015/444 ( 5 ) ali v skladu z ustrezno nacionalno zakonodajo držav članic;

14. „občutljive, toda nezaupne informacije“ pomenijo gradivo ali informacije, povezane z izvajanjem inšpekcijskega pregleda, ki se pridobijo med izvajanjem inšpekcijskega pregleda, katerih razkritje lahko privede do kršitve varovanja tajnosti, sporočijo pa se lahko samo na podlagi potrebe po seznanitvi;

15. „nepotrjeno“ pomeni ugotovitev med inšpekcijskim pregledom Komisije, ki pomeni neizpolnjevanje Uredbe (ES) št. 725/2004 ali Direktive 2005/65/ES, toda ni utemeljena z objektivnimi dokazi;

16. „odbor“ pomeni odbor, ki je bil ustanovljen s členom 11(1) Uredbe (ES) št. 725/2004;

17. „predstavnik države zastave“ pomeni člana pristojnih organov države članice, pod katere zastavo pluje ladja, ali predstavnika priznane varnostne organizacije, če ga imenuje navedena država članica.

▼B







POGLAVJE II

SPLOŠNE ZAHTEVE

▼M1

Člen 3

Sodelovanje držav članic

1. Brez poseganja v pristojnosti Komisije države članice sodelujejo s Komisijo pri izvajanju inšpekcijskih nalog. Sodelovanje se izvaja v fazah priprave, spremljanja in poročanja.

2. Države članice sprejmejo vse potrebne ukrepe za zagotovitev, da je obvestilo o inšpekcijskem pregledu:

(a) pod strogim varnostnim nadzorom, da se zagotovi njegovo nerazkritje in da izvajanje inšpekcijskega pregleda ni ogroženo; ter

(b) da se sporoči zadevnim stranem na podlagi potrebe po seznanitvi.

▼B

Člen 4

Izvrševanje pooblastil Komisije

1. Vsaka država članica inšpektorjem Komisije omogoči izvrševanje pooblastil glede nadzora dejavnosti katerega koli pristojnega organa na področju pomorske varnosti v skladu z Uredbo (ES) št. 725/2004 ali Direktivo 2005/65/ES ali katere koli ustrezne družbe.

▼M1

2. Vsaka država članica inšpektorjem Komisije na njihovo zahtevo omogoči pravočasen dostop do ustreznih dokumentov v zvezi z varnostjo, potrebnih za opravljanje inšpekcijskih nalog, zlasti:

(a) nacionalnega programa za izvajanje Uredbe (ES) št. 725/2004 iz člena 9(3) navedene uredbe;

(b) najnovejših posodobljenih podatkov, ki jih priskrbi kontaktna točka, in poročil o spremljanju iz člena (9)4 Uredbe (ES) št. 725/2004.

(c) rezultatov spremljanja, ki ga države članice opravijo v zvezi z izvajanjem varnostnih načrtov pristanišč;

(d) ustreznih varnostnih ocen ladij, pristanišč in pristaniške infrastrukture ter ustreznih varnostnih načrtov ladij, pristanišč in pristaniške infrastrukture, evidence o usposabljanjih in urjenjih v zvezi z ladjami, pristanišči in pristaniško infrastrukturo, kadar Komisija izvaja inšpekcijske preglede;

(e) obvestil držav članic o odločitvah iz člena 3(3) Uredbe (ES) št. 725/2004, sprejetih po obvezni varnostni oceni tveganja;

(f) katerih koli smernic, navodil ali postopkov, ki jih izda država članica za izvajanje Uredbe (ES) št. 725/2004 in Direktive 2005/65/ES.

▼B

3. Če inšpektorji Komisije pri opravljanju svojih nalog naletijo na težave, zadevne države članice z vsemi sredstvi v njihovi pristojnosti pomagajo Komisiji, da v celoti opravi svojo nalogo.

Člen 5

Sodelovanje nacionalnih inšpektorjev pri inšpekcijskih pregledih Komisije

▼M1

1. Kadar je to izvedljivo, države članice po dogovoru s Komisijo dajo na voljo nacionalne inšpektorje, ki so usposobljeni za sodelovanje pri inšpekcijskih pregledih, ki jih ta izvaja, vključno s fazama priprave in poročanja.

▼B

2. Nacionalni inšpektor ne sodeluje pri inšpekcijskih pregledih, ki jih Komisija izvaja v državi članici, v kateri je zaposlen.

3. Vsaka država članica pošlje Komisiji seznam nacionalnih inšpektorjev, ki jih Komisija lahko povabi k sodelovanju pri svojih inšpekcijskih pregledih.

Ta seznam se vsako leto posodobi najkasneje do konca junija.

4. Komisija odboru, ustanovljenemu s členom 11(1) Uredbe (ES) št. 725/2004 (v nadaljnjem besedilu „odbor“), sporoči sezname iz prvega pododstavka odstavka 3 tega člena.

▼M1

5. Zahteve, da nacionalni inšpektorji sodelujejo pri inšpekcijskem pregledu Komisije, se pošljejo pravočasno, običajno vsaj dva meseca pred predvidenim inšpekcijskim pregledom.

▼B

6. V skladu s pravili Skupnosti stroške sodelovanja nacionalnih inšpektorjev pri inšpekcijskih pregledih Komisije krije Komisija.

▼M1

Člen 6

Tehnična podpora Evropske agencije za pomorsko varnost pri inšpekcijskih pregledih Komisije

Pri zagotavljanju tehnične podpore Komisiji v skladu s členom 2(2)(b) Uredbe (ES) št. 1406/2002 da Evropska agencija za pomorsko varnost na voljo tehnične izvedence za sodelovanje pri inšpekcijskih pregledih Komisije, vključno s fazama priprave in poročanja.

▼B

Člen 7

Izpolnjevanje pogojev in usposabljanje za inšpektorja Komisije

1. Inšpektorji Komisije imajo ustrezne kvalifikacije, kar vključuje zadostne teoretične in praktične izkušnje na področju pomorske varnosti. To običajno vključuje:

(a) dobro razumevanje pomorske varnosti in njenega izvajanja v dejavnostih, ki jih pregledujejo;

▼M1

(b) aktivno znanje o tehnologiji in tehnikah varovanja;

▼B

(c) poznavanje inšpekcijskih načel, postopkov in tehnik;

▼M1

(d) aktivno znanje o operacijah, ki jih pregledujejo;

▼M1

(e) osveščenost glede zdravstvenih, varnostnih in zaščitnih zahtev za delo v morskem okolju;

(f) znanje o glavnih pravnih zahtevah, ki se uporabljajo na področju pomorske varnosti.

▼B

2. ►M1 Inšpektorji Komisije morajo uspešno zaključiti usposabljanje za izvajanje inšpekcijskih pregledov Komisije, da bi izpolnjevali pogoje zanje. Inšpektorji Komisije se redno usposabljajo vsaj vsakih pet let, da nadgrajujejo svoje znanje. ◄

V primeru nacionalnih inšpektorjev potrebno usposabljanje za opravljanje nalog inšpektorjev Komisije:

(a) akreditira Komisija;

(b) je začetno in periodično;

(c) zagotavlja raven izvajanja, ki omogoča preverjanje izvajanja varnostnih ukrepov v skladu z Uredbo (ES) št. 725/2004 in Direktivo 2005/65/ES.

3. Komisija zagotovi, da njeni inšpektorji izpolnjujejo merila iz odstavkov 1 in 2.

▼M1

4. Če pri zadnjem inšpekcijskem pregledu vedenje ali izvajanje dolžnosti inšpektorja ne izpolnjuje zahtev iz te uredbe, se navedeni inšpektor ne imenuje več za inšpekcijske naloge Komisije.

▼B







POGLAVJE III

POSTOPKI ZA IZVAJANJE INŠPEKCIJSKIH PREGLEDOV KOMISIJE

Člen 8

Obveščanje o inšpekcijskih pregledih

▼M1

1. Komisija najmanj šest tednov pred inšpekcijskim pregledom obvesti kontaktno točko države članice, na ozemlju katere bo potekal pregled.

Komisija lahko kontaktni točki poleg obvestila o inšpekcijskem pregledu pošlje vprašalnik pred inšpekcijskim pregledom, ki ga izpolni pristojni organ, in zahtevo za vso ustrezno dokumentacijo. Izpolnjeni vprašalnik in zahtevano dokumentacijo je treba Komisiji poslati vsaj dva tedna pred načrtovanim začetkom inšpekcijskega pregleda.

Rok za obvestilo iz prvega pododstavka se lahko skrajša na najmanj dva tedna, če gre za odziv Komisije na izredni dogodek, ki ima lahko pomemben vpliv na splošno raven pomorske varnosti v Evropski uniji, in če se je Komisija pred obvestilom posvetovala s kontaktno točko. V navedenem primeru se drugi pododstavek ne uporablja.

▼B

2. Kontaktna točka se predhodno obvesti o obsegu inšpekcijskega pregleda Komisije.

Kadar gre za inšpekcijski pregled pristaniške infrastrukture, se kontaktni točki sporoči:

(a) ali bo inšpekcijski pregled vključeval ladje, ki so v času pregleda v navedeni pristaniški infrastrukturi ali drugje v pristanišču, in

(b) ali bo inšpekcijski pregled vključeval spremljanje izvajanja direktive v pristanišču v skladu s členom 13(2) Direktive 2005/65/ES.

Za namene točke (b) pomeni „spremljanje“ preverjanje, ali države članice in njihova pristanišča, ki so bila sporočena Komisiji v skladu s členom 12 Direktive 2005/65/ES, izvajajo določbe Direktive 2005/65/ES. Spremljanje pomeni predvsem preverjanje, ali so bile pri ocenjevanju varnosti pristanišč in pripravi varnostnih načrtov upoštevane vse določbe iz Direktive 2005/65/ES ter ali so ukrepi, uvedeni na podlagi te direktive, skladni z določbami iz Uredbe (ES) št. 725/2004 za pristaniško infrastrukturo v zadevnem pristanišču.

3. Kontaktna točka:

(a) obvesti o inšpekcijskem pregledu ustrezne pristojne organe v državi članici;

(b) uradno obvesti Komisijo o teh ustreznih pristojnih organih.

4. Kontaktna točka najmanj 24 ur pred inšpekcijskim pregledom sporoči Komisiji ime države zastave in številko Mednarodne pomorske organizacije (IMO) ladij, ki bodo med pregledom predvidoma v pristaniški infrastrukturi ali pristanišču, ki se sporoči v skladu z drugim pododstavkom odstavka 2.

▼M1

5. Kadar je država zastave država članica, Komisija obvesti njeno kontaktno točko takoj, ko je to mogoče, da bo ladja morda pregledana, ko bo v pristaniški infrastrukturi. Če se inšpekcijski pregled opravi na ladji, ki pluje pod zastavo države članice, ki ni država organa, ki se pregleduje, Komisija obvesti kontaktno točko države zastave, da se lahko zagotovi praktična ureditev za izvedbo inšpekcijskega pregleda na krovu navedene ladje.

▼B

6. Kadar inšpekcijski pregled pristaniške infrastrukture v državi članici vključuje ladjo, katere država zastave je navedena država članica, se kontaktna točka poveže s Komisijo, da potrdi, ali bo ladja med inšpekcijskim pregledom v pristaniški infrastrukturi ali ne.

7. Če ladja, ki je bila predhodno določena za inšpekcijski pregled, med inšpekcijskim pregledom pristaniške infrastrukture ne bo zasidrana v pristanišču, se Komisija in koordinator, imenovan v skladu s členom 9(3) dogovorita, katera ladja bo pregledana namesto nje. Ta ladja se lahko nahaja v drugi pristaniški infrastrukturi znotraj pristanišča. V teh primerih se še vedno uporabljata odstavka 5 in 8.

8. Inšpekcijski pregledi Komisije se izvajajo pod okriljem države članice pristaniške infrastrukture, ki izvaja ukrepe v zvezi z nadzorom in skladnostjo po pravilu 9 posebnih ukrepov za povečanje pomorske varnosti iz Mednarodne konvencije o varstvu človeškega življenja na morju z njenimi spremembami (SOLAS), kadar:

(a) država zastave ladje ni država članica ali

(b) ladja ni vključena v sporočilo iz odstavka 4 tega člena.

▼M1

9. Kadar je Komisija navzoča pri nacionalnem inšpekcijskem pregledu ali preverjanju ladje na lokaciji izven Evropske unije, skupaj s kontaktno točko poskrbi za potrebne ukrepe, da inšpekcijske preglede ali preverjanja spremlja s predstavnikom države zastave.

▼B

Člen 9

Priprava na inšpekcijske preglede

1. Inšpektorji Komisije se na pregled pripravijo, da bi zagotovili njegovo učinkovitost, natančnost in doslednost.

2. Komisija pošlje kontaktni točki imena svojih inšpektorjev, ki jih pooblasti za opravljanje inšpekcijskega pregleda, in druge ustrezne podatke. Ta imena vključujejo ime vodje skupine za inšpekcijski pregled, ki je inšpektor v službi Komisije.

3. Kontaktna točka za vsak inšpekcijski pregled zagotovi, da je imenovan koordinator, ki poskrbi za praktične ukrepe, povezane z izvajanjem načrtovanega inšpekcijskega pregleda. Vodja skupine je med inšpekcijskim pregledom prva kontaktna oseba koordinatorja.

Člen 10

Izvajanje inšpekcijskih pregledov

▼M1

1. Spremljanje, kako države članice izvajajo zahteve pomorske varnosti iz Uredbe (ES) št. 725/2004 in Direktive 2005/65/ES, poteka po standardni metodologiji.

2. Inšpektorje Komisije pri izvajanju inšpekcijskega pregleda ves čas spremlja predstavnik zadevnega pristojnega organa. Navedeni predstavnik ne vpliva na učinkovitost in uspešnost inšpekcijskega pregleda.

Inšpekcijski pregledi se izvajajo tako, da se čim manj ovirajo komercialne dejavnosti. V ta namen se inšpekcijski pregled ladje, ki se je začel v pristanišču, lahko nadaljuje, ko ladja izpluje iz pristanišča, kadar je to primerno ter s predhodnim soglasjem države zastave in poveljnika ladje.

Če se inšpekcijsko pregleduje ladja z rednimi mednarodnimi linijami med dvema ali več državami članicami, se inšpekcijski pregled lahko nanaša na dejavnosti vkrcanja in izkrcanja potnikov ter vozil na koncu vsakega potovanja. V takem primeru Komisija obvesti kontaktno točko države članice v pristanišču prihoda v skladu s členom 8(1).

▼B

3. Pri pregledu ladje v pristaniški infrastrukturi, katere država zastave ni država članica pristaniške infrastrukture, država članica pristaniške infrastrukture zagotovi, da inšpektorje Komisije med inšpekcijskim pregledom ladje spremlja uradnik organa iz člena 8(2) Uredbe (ES) št. 725/2004.

4. Inšpektorji Komisije nosijo osebno izkaznico, ki jih pooblašča za izvajanje inšpekcijskih pregledov v imenu Komisije. Države članice zagotovijo, da je inšpektorjem Komisije omogočen vstop na vsa območja, kamor morajo vstopiti zaradi pregleda.

5. Preskus se opravi samo po obvestilu kontaktni točki in z njenim soglasjem o njegovem področja uporabe in namenu. Kontaktna točka poskrbi za potrebno usklajevanje z zadevnimi pristojnimi organi.

▼M1

6. Brez poseganja v člen 11 inšpektorji Komisije na kraju samem ustno sporočijo neuraden povzetek opažanj preiskave, kadar koli je to primerno in izvedljivo.

Pred zaključkom poročila o inšpekcijskem pregledu v skladu s členom 11 te uredbe se zadevni kontaktni točki takoj sporoči vsaka večja neskladnost z Uredbo (ES) št. 725/2004 ali Direktivo 2005/65/ES, ki je ugotovljena med inšpekcijskim pregledom Komisije.

Kadar pa inšpektor Komisije, ki opravi inšpekcijski pregled ladje, ugotovi večjo neskladnost, ki zahteva ukrepanje v skladu s členom 16, vodja skupine takoj pisno obvesti ustrezne kontaktne točke.

▼M1

7. Inšpektorji Komisije inšpekcijske preglede izvajajo uspešno in učinkovito ob upoštevanju varnosti in zaščite.

▼B

Člen 11

Poročilo o inšpekcijskem pregledu

1. V šestih tednih po končanem inšpekcijskem pregledu Komisija pošlje državi članici poročilo o inšpekcijskem pregledu. To poročilo o pregledu lahko vsebuje rezultate spremljanja izvajanja direktive v pristanišču v skladu s členom 8(2)(b).

2. Kadar se med inšpekcijskim pregledom pristaniške infrastrukture pregleda ladja, se ustrezni deli poročila o pregledu pošljejo tudi državi članici, ki je država zastave, če to ni ista država članica kot tista, v kateri je bil opravljen inšpekcijski pregled.

3. Država članica sporoči pregledanim subjektom ustrezna opažanja na podlagi inšpekcijskega pregleda. Vendar se samo poročilo o pregledu ne pošlje pregledanim subjektom.

▼M1

4. Pri ocenjevanju izvajanja Uredbe (ES) št. 725/2004 in Direktive 2005/65/ES v skladu s to uredbo se ugotovitve razvrstijo v eno od naslednjih kategorij:

(a) skladnost;

(b) skladnost, vendar je zaželeno izboljšanje;

(c) neskladnost;

(d) večja neskladnost;

(e) nepotrjeno.

5. Poročilo podrobno podaja ugotovitve iz inšpekcijskega pregleda, opredeljene kot „večja neskladnost“, „neskladnost“, „skladnost, vendar je zaželeno izboljšanje“ in „nepotrjeno“ pri izvajanju Uredbe (ES) št. 725/2004 ali Direktive 2005/65/ES v skladu s to uredbo.

Poročilo lahko vsebuje priporočila glede korektivnih ukrepov.

▼B

Člen 12

Odgovor države članice

1. V treh mesecih po datumu oddaje poročila o pregledu država članica predloži Komisiji pisni odgovor na poročilo, ki:

(a) obravnava opažanja in priporočila ter

(b) navaja akcijski načrt, ki določa ukrepe in roke za odpravo kakršnih koli ugotovljenih pomanjkljivosti.

2. Kadar poročilo o pregledu ne ugotavlja nobenih neskladnosti ali večjih neskladnosti z Uredbo (ES) št. 725/2004 ali Direktivo 2005/65/ES, odgovor ni potreben.

▼M1

3. Kadar država članica predlaga takojšnje korektivne ukrepe za odpravo ugotovljene večje neskladnosti, o njih nemudoma obvesti Komisijo, preden Komisija izda poročilo o inšpekcijskem pregledu. V takem primeru poročilo navaja korektivne ukrepe, ki so jih sprejele države članice. Če se sprejmejo samo začasni ukrepi, države članice o tem nemudoma obvestijo Komisijo in obvestijo tudi o roku za izvedbo popolnih in končnih korektivnih ukrepov.

▼B

Člen 13

Ukrepi Komisije

1. Po prejemu odgovora države članice lahko Komisija v primeru neskladnosti ali večje neskladnosti z Uredbo (ES) št. 725/2004 ali Direktivo 2005/65/ES sprejme katerega koli od naslednjih ukrepov:

(a) državi članici predloži pripombe ali zahteva dodatna pojasnila k celotnemu odgovoru ali njegovemu delu;

(b) izvaja nadaljnji pregled ali spremljanje, katerega namen je preveriti izvajanje korektivnih ukrepov, pri čemer mora takšen pregled najaviti najmanj dva tedna pred njegovim začetkom;

(c) proti zadevni državi članici sproži postopek za ugotavljanje kršitev.

2. Kadar je treba opraviti nadaljnji inšpekcijski pregled ladje, če je mogoče, država članica, ki je država zastave, sporoči Komisiji prihodnja pristanišča, kjer namerava pristati ladja, tako da Komisija lahko odloči, kje in kdaj se izvede nadaljnji inšpekcijski pregled.







POGLAVJE IV

SPLOŠNE IN KONČNE DOLOČBE

▼M1

Člen 14

Zaupnost informacij

Komisija v skladu z obstoječimi veljavnimi pravili pri izvajanju inšpekcijskih pregledov na področju pomorske varnosti sprejme ustrezne ukrepe za zaščito zaupnih informacij, do katerih ima dostop ali ki so ji jih posredovale države članice. Države članice v skladu z zadevnimi nacionalnimi zakonodajami sprejmejo enakovredne ukrepe.

Komisija in države članice si lahko izmenjajo občutljive, vendar nezaupne informacije pod pogojem, da navedene informacije varujejo v skladu z zahtevami, ki se uporabljajo za zagotovitev njihove zaupnosti.

Člen 15

Program inšpekcijskih pregledov Komisije

1. Komisija se glede prednostnih nalog pri izvajanju programa inšpekcijskih pregledov posvetuje z odborom.

2. Komisija redno obvešča odbor o izvajanju programa inšpekcijskih pregledov in rezultatih inšpekcijskih pregledov. Komisija si z državami članicami izmenjuje dobre prakse, ki se uporabljajo med inšpekcijskimi pregledi.

Poročila o inšpekcijskih pregledih se običajno dajo na voljo odboru:

(a) takoj, ko je bil prejet odgovor države članice v skladu s členom 12(1), in

(b) ko je primer zaključen.

▼B

Člen 16

Obveščanje držav članic o večjih neskladnostih

▼M1

Če inšpekcijski pregled odkrije večjo neskladnost z Uredbo (ES) št. 725/2004 ali Direktivo 2005/65/ES, za katero se šteje, da ima pomemben vpliv na splošno raven pomorske varnosti v Uniji in ki je ni mogoče takoj odpraviti vsaj z začasnimi korektivnimi ukrepi, Komisija o navedeni večji neskladnosti obvesti zadevno državo članico in zatem druge države članice.

▼B

Ko se na način, ki ga Komisija oceni kot zadovoljivega, popravi večja neskladnost, ki je bila sporočena drugim državam članicam v skladu s tem členom, Komisija o tem takoj obvesti druge države članice.

Člen 17

Ponovni pregled

Komisija redno pregleduje svoj sistem inšpekcijskih pregledov in zlasti njegovo učinkovitost.

Člen 18

Razveljavitev

Uredba (ES) št. 884/2005 se razveljavi.

Člen 19

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.